stanford-oval/wikipedia huggingface dataset:
דעיכה (תדר)
עקרונות

נוכחות קורנים בסביבת משדר ומקלט יוצרת נתיבים רבים בהם אות משודר יכול להתפשט. כתוצאה מכך, המקלט רואה את הסופרפוזיציה של כמה העתקים של הגל המשודר, כל אחד על פי הנתיב הייחודי בו הוא התקדם. כל העתק של האות יחוש שינויים בניחות, בעיכוב (delay) ובשינוי המופע (phase shift) במהלך ההתקדמות מהמקור למקלט. תופעה זו יכולה לגרום להתאבכות (בונה או הורסת) הגורמת להגברה או ניחות (בהתאמה) בעצמת האות הנקלטת. התאבכות הורסת משמעותית נקראת לעיתים "deep fade", ויכולה לגרום לאיבוד קליטה זמני עקב נפילה חזקה ביחס אות לרעש.
דוגמה נפוצה ל-Deep Fade היא כאשר עוצרים ברמזור אדום ושומעים את שידור ה-FM דועך לסטטי, ועולה חזרה כאשר הרכב מתקדם, אפילו מרחק מועט. אובדן האות נובע מכך שהרכב עוצר בנקודה הסיגנל חווה התאבכות הורסת חזקה. טלפונים ניידים עלולים לחוות תופעות דומות של שינויים חזקים בקליטה בנקודות מסוימות.
מידול של ערוץ דעיכה משמש תדיר כדי לחשב את האפקט של שידור אלקטרומגנטי באוויר ברשתות סלולריות. ערוץ דעיכה משמש גם בחישובי תשדורת אקוסטית תת-מימית להפרעה הנובעת מהתווך - המים עצמם.
מודלי דעיכות

מודלים קיימים לדעיכה כוללים:
דעיכת נקגאמי
Log-normal shadow fading
דעיכת ריילי
דעיכת רייס
דעיכת TWDP‏ (Two-Wave with Diffuse Power)
דעיכת ווייבול
אסטריול

| --- | --- |

המבנה הכימי של אסטריול
 
 כתיב כימי:  C18H24O3
 מספר CAS:  50-27-1
אסטריול (E3, estriol), הוא סטרואיד, אסטרוגן חלש והורמון מין נשי. זהו אחד משלושה אסטרוגנים אנדוגניים עיקריים, הכוללים גם אסטרדיול ואסטרון. רמות אסטריול בנשים שאינן בהריון נמוכות מאוד וכמעט ואינן ניתנות לניתור. במהלך ההריון, אסטריול מסונתז בכמויות גבוהות מאוד על ידי השליה והוא האסטרוגן המיוצר ביותר בגוף. בנשים החולות בטרשת נפוצה, אסטריול מפחית את הסימפטומים בצורה ניכרת. רמות ההורמון אינן משתנות בגיל הבלות, ואין הבדל משמעותי ברמות בין נשים וגברים.
אסטריול נוצר בשליה. מדידת רמות ההורמון בזמן היריון יכולה לתת אינדיקציה לגבי הבריאות הכללית של העובר. אם הרמות נמוכות במיוחד, הדבר יכול להעיד על התפתחות לא תקינה של העובר. עם זאת יש לבצע בדיקות נוספות כדי לוודא זאת, כי רמות האסטריול יכולות להיות נמוכות גם במקרים אחרים כגון אנמיה ופעילות לא תקינה של הכליות.
ביוכימיה > ביוסינתזה > בנשים שאינן בהריון

אצל נשים שאינן בהריון אסטריול מיוצר בכמויות קטנות בלבד שבקושי ניתנות לניתור. בניגוד לאסטרדיול ואסטרון, אסטריול אינו מסונתז בשחלות או מופרש מהשחלות, אלא מיוצר בעיקר בעיקר בכבד. אסטריול מתפנה ממחזור הדם במהירות אצל נשים שאינן בהריון, ולכן רמותיו בדם נמוכות מאוד, וריכוזי אסטריול בשתן גבוהים יחסית.
ביוכימיה > ביוסינתזה > אצל נשים הרות

אסטריול מיוצר בכמויות בולטות רק במהלך ההריון. רמות האסטריול עולות פי 1,000 במהלך ההריון, בעוד שרמות האסטרדיול והאסטרון עולות פי 100, והאסטריול מהווה 90% מהאסטרוגנים בשתן של נשים הרות. הייצור היומי של אסטריול על ידי השליה הוא 35 עד 45 מ"ג, והרמות במחזור הדם של האם הן 8 עד 13 נ"ג/ד"ל.
השליה מייצרת פרגננולון ופרוגסטרון מכולסטרול שבמחזור הדם. פרגננולון נקלט על ידי בלוטות יותרת הכליה של העובר והופך לדהידרואפיאנדרוסטרון (DHEA), אשר לאחר מכן עובר סולפציה והידרוקסילציה בכבד העובר ובמידה מוגבלת בבלוטת יותרת הכליה של העובר. נוצר 16α-OH-DHEA-S שנקלט על ידי השליה. בשלבים עוקבים של הוצאת מימן וארומטיזציה מקבלים אסטריול שמופרש בעיקר למחזור הדם האימהי. כ-90% מחומרים המשתתפים ביצירת אסטריול מקורם בעובר.
במהלך ההריון, 90 עד 95% מהאסטריול במחזור הדם האימהי קשור בצורה של אסטריול גלוקורוניד (אנ') ואסטריול סולפט (אנ'). הרמות של אסטריול לא קשור נמוכות מעט מאלו של אסטרדיול לא קשור ודומות לאלה של אסטרון לא קשור. לפיכך, במהלך ההריון, רקמות המטרה צפויות להיחשף לכמויות דומות של אסטריול חופשי, אסטרדיול ואסטרון.
ביוכימיה > פיזור בגוף

אסטריול נקשר בצורה חלשה לגלובולין קושר הורמוני מין (SHBG) (אנ'), הזיקה שלו להורמון זה נמוכה בהרבה מהזיקה של אסטרדיול ולכן חלק גדול יותר של האסטריול זמין לפעילות ביולוגית.
ביוכימיה > מטבוליזם

אסטריול עובר חילוף חומרים באמצעות גלוקורונידציה (אנ') וסולפטציה.
ביוכימיה > הפרשה

חילוף החומרים וההפרשה של אסטריול בבונים דומים מאוד לזה שנצפה בבני אדם. בנשים שאינן בהריון, הפרשת אסטריול בשתן נעה בין 0.02-0.1 מ"ג כל 24 שעות. לשם השוואה, בנשים בהריון, הפרשת אסטריול בשתן נעה בין 50–150 מ"ג כל 24 שעות.
שימוש רפואי

אסטריול משמש כתרופה, בעיקר בטיפול הורמונלי לתסמיני גיל המעבר.
היסטוריה

אסטריול התגלה בשנת 1930. הוא בודד וטוהר מהשתן של נשים הרות על ידי מריאן ועמיתיו.
שימוש באבחון

ניתן למדוד אסטריול בדם או בשתן של האם והוא יכול לשמש כסמן לבריאות העובר ולרווחתו. אם הרמות של אסטריול לא מצומד (uE3 או אסטריול חופשי) נמוכות באופן חריג אצל אישה בהריון, הדבר עשוי להצביע על חריגות כרומוזומליות מולדות כמו תסמונת דאון או תסמונת אדוארדס. בדיקת רמות האסטריול נכללת בבדיקת חלבון עוברי שנעשית בזמן ההריון לזיהוי אנומליות עובריות.
מכיוון שמצבים פתולוגיים רבים באישה הרה עלולים לגרום לסטיות ברמות אסטריול, בדיקות אלו נתפסות לרוב כפחות מובהקות לבריאות העובר-שליה מאשר בדיקת דופק עוברי (אנ'). מצבים שיכולים לגרום לתוצאות חיוביות שגויות ושליליות שגויות בבדיקת אסטריול לזיהוי מצוקה עוברית כוללים רעלת הריון, אנמיה ופגיעה בתפקוד הכליות.
ראו גם

טיפול הורמונלי
אסטרוגן
אסטרדיול
דיוולט

| --- | --- |


 נתונים כלליים
 מייסדים:  Raymond DeWalt 
 תקופת הפעילות:  1924–הווה (כ־101 שנים) 
 חברת אם:  סטנלי בלאק אנד דקר 
 מיקום המטה:  טאוסן 
 ענפי תעשייה:  ייצור 
 מוצרים עיקריים:  כלי עבודה חשמליים, כלי יד 
  
 www.dewalt.com
 
דיוולט (באנגלית: DeWalt, מסוגנן גם כ-DᴇWALT) היא יצרנית עולמית אמריקאית של כלים חשמליים וכלי עבודה ידניים לתעשיות הבניין, הייצור ועיבוד עץ, כמו גם לבעלי מלאכה לבית. "DeWalt" הוא סמל מסחרי רשום של Black&Decker (US), חברת בת של Stanley Black &amp; Decker.
היסטוריה

החברה המקורית הוקמה בשנת 1923 על ידי ריימונד א. דיוולט, ממציא מסור הזרוע הרדיאלי. היא גדלה במהירות, אורגנה מחדש ואוגדה מחדש בשנת 1947 כ-"DeWalt Inc. ". בשנת 1949 קנתה American Machine &amp; Foundry Co., Inc. החברה ומכרה אותה ל-Black &amp; Decker ב-1960. בלאק אנד דקר נפטרה מסניף ייצור המסורים הרדיאליים ב-1989, ומכרה אותו לשני בכירים בחברה.
בשנת 1992 החלה בלאק אנד דקר במאמץ גדול למתג מחדש את האיכות המקצועית והכלים החשמליים המתקדמים שלה ל-DeWalt. בשנת 1994, דיוולט השתלטה על יצרנית כלי העבודה החשמליים הגרמנית ELU, והשתמשה בטכנולוגיה של ELU כדי להרחיב את קו הכלים שלהם. נכון ל-2001, הם מייצרים ומוכרים יותר מ-200 כלי עבודה ידניים שונים ו-800 אביזרים.
דיוולט הוא כעת מותג פופולרי של כלים לקבלנים מסחריים. בשנת 2004, בלאק אנד דקר רכשו את יצרנית הכלים החשמליים המתחרה Porter-Cable ושילבו אותו עם דיוולטבג'קסון, טנסי. בשנת 2011 השיקה דיוולט קו של כלי עבודה ידניים של קבלנים (כולל סכיני שירות, צבת, מפתח ברגים מתכווננים, סרט מדידות, מסורים ופטישים). בשנת 2013, הוא הורחב לכלול כלים של מכונאים, כולל מפתח ברגים, שקעים ושקעים.
בדצמבר 2013, הודיעה דיוולט כי תתחיל להרכיב מבחר קטן מהמוצרים שלה בארצות הברית, תוך שימוש בחלקים המיוצרים בברזיל, סין, צ'כיה, איטליה, מקסיקו, בריטניה וארצות הברית, וכי מוצרים אלה יהיו שכותרתו "נבנה בארצות הברית עם חומרים גלובליים". נכון ל-2015, יש להם שבעה מתקני ייצור בארצות הברית.
באפריל 2016, דיוולט יצרה סמארטפון מבוסס אנדרואיד המיועד לעובדי בנייה בתעשייה. מחירו עמד על 379 פאונד (544 דולר), נועד לשרוד 2 מ' (6 רגל 7 in) נפילה על בטון, ויש לו טווח פעולה של 20°C–60°C-.
בספטמבר 2016, דיוולט הציגה לראשונה את ערכת הסוללות המתח ההיברידית FlexVolt שלה שיכולה לעבור בין חיווט סוללות סדרתי המספק 60V (54V נומינלי) ו-2Ah, או חיווט מקביל עבור 20V (18V נומינלי) ו-6Ah, תלוי אם זה מותקן בכלי העובד על 60V או 20V, נקבע על ידי תקשורת בין הכלי לסוללה.
במאי 2018, החברה השיקה שורה של מכסחות דשא אלחוטיות 20V ו-40V.
הערות שוליים

↑  DeWalt Milestones
↑  Milani, Kate (2005-04-15). "Black and Decker shuttering N.C. plant". Baltimore Business Journal. נבדק ב-2015-07-01.
↑  Deutsch, Stuart (2011-04-05). "DeWalt Launches New Line of Hand Tools!". ToolGuyd. נבדק ב-2014-03-12.
↑  Amstutz, Jay (2013-04-22). "Dewalt Mechanic Hand Tools & Complete Sets". Cop Tool. נבדק ב-2014-03-12.
↑  Deutsch, Stuart (2013-04-16). "New Dewalt Ratchets, Sockets, and Mechanics Tool Sets". ToolGuyd. נבדק ב-2014-03-12.
↑  "Frequently Asked Questions". אורכב מ-המקור ב-24 בדצמבר 2013. נבדק ב-22 בדצמבר 2013. {{cite web}}:  (עזרה)
↑  "Tools made in the USA with global materials | DeWalt". americanpride.dewalt.com. נבדק ב-2015-12-17.
↑  "Construction giant Dewalt unveils smartphone". BBC News. נבדק ב-19 באפריל 2016. {{cite news}}:  (עזרה)
↑  "DeWalt FlexVolt Technology". Pro Tool Reviews. נבדק ב-23 ביוני 2016. {{cite news}}:  (עזרה)
↑  Timothy Dahl (2018-04-02). "Dewalt Introduces Two New Cordless Lawn Mowers". Popular Mechanics. נבדק ב-2020-10-01.
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "דיוולט".
יצחק טוביה וייס

הרב יצחק טוביה וייס (לפעמים ווייס; בהונגרית: Weisz Tibor; ט"ז באלול ה'תרפ"ו, 26 באוגוסט 1926 – ב' באב תשפ"ב, 30 ביולי 2022) היה גאב"ד העדה החרדית בירושלים וראש ישיבת חכמת התורה במודיעין עילית.
ביוגרפיה

נולד בפזינוק (Pezinok), ליד ברטיסלאבה בצ'כוסלובקיה (כיום בסלובקיה), לריקל ולשלמה (סלומון) וייס, סוחר עצים. בבקרים למד בבית-הספר החילוני המקומי, ואחרי הצהריים למד עם מלמד. ב-1939 ניצל בקינדר-טרנספורט שאורגן על ידי ניקולס וינטון, והיגר ללונדון לבדו, כשמשפחתו נותרת מאחור. למד בישיבת תורת אמת של הרב משה שניידר.
לאחר נישואיו, למד בכולל גייטסהד אצל הרב אליהו דסלר, ולאחר עלייתו של הרב דסלר לארץ ישראל התמנה כאחד מהממונים על הנהלת הכולל.
כעבור מספר שנים, שב להתגורר בלונדון, שם התקבל לכהן כר"מ בישיבת הרמה בראשות הרב אליקים שלזינגר. במקביל למד הלכה למעשה אצל הרב שלמה בומגרטן. הוא התמנה לרב בית המדרש צעירי אגודת ישראל "69" (בקומה השנייה של בנין בית הכנסת "תורה עץ חיים" של הרב בומגרטן) בעיר.
בשנת ה'תשכ"ז עבר לאנטוורפן שבבלגיה, שבה גר כשלושים ושבע שנים. היה ר"מ בישיבת עץ חיים בווילרייק, ובהמשך התמנה לדיין בבית הדין שבאנטוורפן. באותן שנים כיהן כרב בית המדרש של חסידי גור בעיר.
החל לכהן כגאב"ד העדה החרדית ב-14 ביולי 2003 (י"ד בתמוז ה'תשס"ג) לאחר פטירת קודמו בתפקיד, הרב ישראל משה דושינסקי. בהתחלה התגורר בשכונת ארזי הבירה ובית מדרשו היה בבית הכנסת "גאלנטא" בשכונת בית ישראל, ולאחר זמן נקנה בית כנסת בסמוך לביתו, בשכונת גבעת משה. עם בואו לירושלים נפתח כולל אברכים תחת פיקודו, והוא היה מוסר בו שיעור מדי שבוע. כן מסר שיעור פרטי בהלכה מדי ליל ששי בביתו עבור יחידים מרבני העיר ובני תלמידיו מלונדון.
בשנת ה'תשע"ב פתחו עסקני תפארת ירושלים ישיבה לתושבי ירושלים בשם "פאר התורה", והעמידו בראשה את הרב וייס. בשנת ה'תשע"ד, עקב חובות, עברה הישיבה לראשות הרב פרץ מאירסון, חתנו של הרב רפאל סולובייצ'יק, והחלה להיקרא "חכמת התורה". הרב וייס נשאר ראש ישיבה בישיבה.
הרב וייס היה נשוי לשלוש נשים, אשתו השנייה הייתה אלמנתו של אוריאל צימר.
בשנת ה'תשפ"ב לקה בזיהום ברגלו, ובחודש סיון אושפז בבית החולים הדסה עין כרם לתקופה של עשרה ימים. כחודש לאחר שחרורו מבית החולים החריף הזיהום, והוא פונה שוב לבית החולים, שם הורדם והונשם. נפטר שם בליל שבת ב' באב תשפ"ב (30 ביולי 2022). הלווייתו התקיימה ביום ראשון, ג' באב, 31 ביולי, בירושלים, בהשתתפות עשרות אלפי אנשים.
לרב וייס היו בן ושלוש בנות מאשתו הראשונה. הוא מחותן של הרב יצחק לעבאוויטש. בנו הרב שלמה זלמן נתמנה כממלא מקום אביו בבית הכנסת שלו.
לקריאה נוספת

קונטרס "זכרונות ועובדות" לדמותו (מנחם אב תשפ"ב, מאת, הרב טוביה הלוי פלק בן לתלמידו הרב יצחק זוקל הלוי פלק).
הערות שוליים

↑  יקי אדמקר‏, המכתב המרגש של מנהיג העדה החרדית למי שהציל אותו בשואה, באתר וואלה, 15 ביולי 2015
↑  משה ויסברג, אבל ב'עדה החרדית': אשת הגאב"ד - נפטרה, באתר בחדרי חרדים, 13 בדצמבר 2019
↑  שימי שפר, ‏גאב"ד 'העדה החרדית' אושפז בבית החולים, באתר כיכר השבת, 6 ביוני 2022;
איציק ברנדויין, גאב"ד ירושלים שוחרר מבית החולים לאחר התייצבות במצבו, באתר ערוץ 7, 16 ביוני 2022
↑  שימי שפר, ‏התדרדרות חמורה במצבו של גאב"ד העדה החרדית, באתר כיכר השבת, 16 ביולי 2022
↑  נינה פוקס, קובי נחשוני, ברוך דיין האמת: מנהיג "העדה החרדית" הלך לעולמו, באתר ynet, 30 ביולי 2022
↑  מות מנהיג העדה החרדית: עשרות אלפים בהלוויית הרב יצחק טוביה ווייס, נבדק ב-2022-08-02
| --- | --- |
בקרת זהויות :  NLI: 987007326687005171  LCCN: n2017039636  VIAF: 191149366332585601368   WorldCat (עם VIAF): 191149366332585601368 
הלווית הרב וייס מסדנת ההדפס ירושלים
קברו בהר הזיתים
דימתיל סולפוקסיד רדוקטז

דימתיל סולפוקסיד רדוקטז הוא אנזים המכיל מוליבדניום המזרז חיזור של דימתיל סולפוקסיד לדימתיל סולפיד. הוא מהווה רדוקטאז תחת תנאי סביבה ללא חמצן במספר בקטריות כשדימתיל סולפוקסיד מהווה מקבל האלקטרון בתגובה. במהלכה אטום החמצן נקשר למוליבדן ואז מחוזר למים.
התגובה שמואצת בעזרת האנזים
הרדוקטז לחומר הזה מיוחד לבקטריות וארכאונים. הם משמשים לזרחון חמצוני ללא חמצן ונשימה אנאורגנית של ליתותרופים על מנת לפרק אוקסיאניונים. הזירוז מתבצע על ידי העבר שני אלקטרונים ואטום חמצן אחד במהלך התגובה בה הוא נכח. האתר הפעיל כולל מוליבדן שנדיר בפעילות ביולוגית.
מיקום בתא ובקרתו

ב-Rhodobacter sphaeroides האנזים מהווה תת-יחידה אחת ללא צורך בקופקטורים נוספים פרט לפטרין. ב-Escherichia coli הוא ממוקם בתוך הממברנה ומורכב משלוש תת-יחידות.
הוא מבוקר בעיקר בשלב השעתוק.
ההשפעה הסביבתית

התוצר של התגובה אותה מזרז האנזים: דימתיל סולפיד הוא מרכיב במחזור הגופרית. הוא מתחמצן למלחי החומצה המתאנסולפונית ומהווה גרעין היווצרות העננים מעל האוקיינוסים איפה שחסר מקור התגרענות נוסף חשוב - אבק. היווצרות העננים הוא כלי מרכזי בהגברת אלבדו ושמירה על טמפרטורת האוויר. כך שהאנזים יכול לגרום לבקרת החזית האקלימית.
המבנה הרבעוני של האנזים מראה ארבעה דומיינים מסביב לאתר הפעיל וקופקטורים הצבועים בכתום
האתר הפעיל של הליגנד במצב חמצון מלא: שני ליגנדים פיראנופטרינדיתיולן, ליגנד שארית של סרין-147 וליגנד קבוצת אוקסי
שני כוונוני האתר הפעיל של האנזים המחוזר באופן מלא
התהליך המוצע לקטליזה של דימתיל סולפוקסיד רדוקטז
אמנות מחשבים

אמנות מחשבים (באנגלית: Computer art) היא כל אמנות שבה מחשבים ממלאים תפקיד בייצור או הצגת יצירה אמנותית. יצירת אמנות שכזו יכולה להיות תמונה, קול, אנימציה, ווידאו, השמורים ב- CD-ROM, DVD-ROM, משחקי וידאו, אתרי אינטרנט, אלגוריתם, מיצגים או גלריה דיגיטלית. דיסציפלינות מסורתיות רבות משלבות טכנולוגיות דיגיטליות, וכתוצאה מכך טושטשו הגבול בין יצירת האמנות המסורתית ליצירות ניו מדיה שנוצרו באמצעות מחשבים. לדוגמה, אמן יכול לשלב ציור מסורתי עם אמנות אלגוריתמית (אנ') וטכניקות דיגיטליות אחרות. כתוצאה מכך, הגדרת אמנות המחשבים תעשה על פי המוצרים הסופיים שלה. אמנות המחשבים משתנה לאורך זמן כתוצאה מהשינויים בטכנולוגיה ובתוכנה המשפיעים ישירות על היצירה.
מקור המונח

בעמוד השער של כתב העת Computers and Automation, שפורסם בינואר 1963, פרסם אדמונד ברקלי תמונה של אפרים ארזי משנת 1962. לתמונה הוא טבע את המונח "אמנות מחשבים". תמונה זו נתנה לאדמונד השראה ליזום את תחרות אמנות המחשבים הראשונה ב-1963. התחרות השנתית הייתה נקודת מפתח בהתפתחות אמנות המחשבים עד שנת 1973.
היסטוריה

ראשית העיסוק ב"אמנות המחשבים" מתוארך לשנים 1956–1958, על רקע היצירה הראשונה שנוצרה על גבי מסך מחשב, על ידי ג'ורג' פטי (אנ') שנקראה נערה (אנ'). בשנת 1960 דזמונד פול הנרי (אנ') המציא את מכונת הציור הראשונה; עבודותיו הוצגו בגלריה ריד Reid Gallery, בלונדון, בשנת 1962, אף על פי שיצירתו נוצרה על ידי מכונה הוא קבל את הזכות, להשתתף בתערוכת יחיד בגלריה.
עד אמצע שנות ה-60, רוב האמנים שעסקו ביצירת אמנות מחשב, היו למעשה מהנדסים ומדענים. מכיוון שהייתה להם גישה למחשבים היחידים שהיו זמינים במעבדות המחקר המדעיות של האוניברסיטאות. אמנים רבים החלו לחקור בהיסוס את טכנולוגיית המחשוב המתפתחת לשימוש ככלי יצירתי. בקיץ 1962, א. מייקל נול (אנ') תכנת מחשב דיגיטלי במעבדות הטלפון של אלכסנדר גרהם בל, במוריי היל, ניו ג'רזי כדי ליצור תבניות חזותיים למטרות אמנותיות בלבד. דפוסי המחשב המאוחרים שלו, דימו ציורים של פייט מונדריאן ושל הצייר בריג'ט ריילי (אנ') והפכו לקלאסיקה. נול גם השתמש בתבניות כדי לחקור העדפות אסתטיות באמצע שנות ה-60.
התערוכות המוקדמות של אמנות המחשבים נערכו ב-1965: Generative Computergrafik, בפברואר 1965, ב-Technische Hochschule בשטוטגרט, גרמניה, ו-Computer Generated Pictures, אפריל 1965, בגלריה Howard Wise בניו יורק. בתערוכה בשטוטגרט הוצגו עבודות של גיאורג ניס (אנ'); בתערוכה בניו יורק הוצגו יצירות של בלה ג'ולש (אנ') וא. מייקל נול. נציגי העיתון הניו יורק טיימס סקרו ודווחו על התערוכה, כתערוכת אמנות. תערוכה שלישית הוצגה בנובמבר 1965 בגלריה וונדלין נידליך בשטוטגרט, גרמניה. התערוכה הציגה עבודות של פרידר נייק (אנ') וגיאורג ניס. תערוכות אמנות מחשבים אנלוגיים מאת Maughan Mason ואמנות מחשב דיגיטלית מאת Noll הוצגו בכנס AFIPS Joint Computer Joint בלאס וגאס לקראת סוף 1965.
בשנת 1968, המכון לאמנויות עכשוויות (אנ') (ICA) בלונדון אירח את אחת התערוכות המוקדמות והמשפיעות ביותר של אמנות מחשבים בשם הסרנדיפיטי הקיברנטי (אנ') Cybernetic Serendipity. התערוכה, שאצרה ג'סיה רייכרדט (אנ'), כללה יצירות של אמנים רבים שנחשבו לעיתים קרובות כאמנים הדיגיטליים הראשונים, כמו נאם ג'ון פאיק, פרידר נייק, לזלי מזיי, גאורג ניס, א. מייקל נול, ג'ון וויטני וצ'ארלס צ'ורי. שנה לאחר מכן בשנת 1969 נוסדה האגודה לאמנויות המחשבים (אנ'), בלונדון.
בזמן פתיחת התערוכה הסרנדיפיטי הקיברנטי, באוגוסט 1968, נערך בזאגרב, יוגוסלביה, סימפוזיון בשם "מחשבים ומחקר חזותי". הסימפוזיון הוביל להקמת תנועת האמנים האירופים בעלי הנטיות לחדשנות לשלוש תערוכות (בשנים 1961, 63 ו-65) בזאגרב, שעסקו באמנות קונקרטית, קינטית ובונה, כמו גם אמנות אופנתית ואמנות מושגית. התערוכה New Tendencies לאחר ששינתה את שמה ל"Tendencies" המשיכה להוביל סימפוזיונים נוספים, תערוכות, תחרות וכתב עת בינלאומי עד 1973.
קתרין נאש (אנ') וריצ'רד ויליאמס פרסמו את תוכנית המחשב לאמנים שנקראה: ART 1 בשנת 1970.
מרכז המחקר Palo Alto (PARC) של Xerox Corporation עיצב את ממשק המשתמש הגרפי הראשון (GUI) בשנות ה-70. מחשב המקינטוש הראשון שעשה שימוש ב-GUI שווק ב-1984; מאז הפך ממשק ה-GUI לפופולרי. מעצבים גרפיים רבים הטמיעו במהירות את הממשק ככלי יצירתי.
אנדי וורהול יצר יצירות אמנות דיגיטלית באמצעות מחשב קומודור אמיגה, כבר בתקופה הראשונה, כשהמחשב הוצג בפומבי במרכז לינקולן, בניו יורק ביולי 1985. תמונה של דבי הארי שהוקרנה בווידאו נלכדה ונרכשה כקובץ תמונה לכונן הקשיח של המחשב ישירות מהמסך, במונוכרום, מתוך הסרטון ועברה דיגיטציה באמצעות תכנה גרפית בשם ProPaint. וורהול עשה מניפולציות על התמונה והוסיף צבע באמצעות תכנת מילוי צבע.
התקני פלט

בעבר, הטכנולוגיה היא שהגבילה את תוצאות הפלט וההדפסה. המדפסות המוקדמות השתמשו בפלטרים בעט ודיו כדי לייצר עותק מודפס בסיסי. בתחילת שנות ה-60, מדפסת המיקרופילם Stromberg Carlson SC-4020 שימשה במעבדות בל, כסורק להפקת יצירות אמנות מחשב דיגיטלית ואנימציה, על גבי מיקרופילם ברוחב 35 מ"מ.
בשנות ה-70, נעשה שימוש במדפסת מטריצת הנקודות (המשתמשת בראש הדפסה הפוגע בסרט דיו בדומה למכונת כתיבה) כדי להדפיס גופנים מגוונים וגרפיקה. האנימציות הראשונות נוצרו על ידי צילום כל הפריימים שהיה בסטילס, ברצף, תוך העברת התנועה לסרט 16 מ"מ להקרנה. במהלך שנות ה-70 וה-80, נעשה שימוש במדפסות מטריצת נקודות כדי להפיק את רוב הפלט הוויזואלי בעוד פלוטרים של מיקרופילם שימשו לרוב האנימציה המוקדמת.
בשנת 1976 הומצאה מדפסת הזרקת דיו תוך כדי העלייה בשימוש במחשבים אישיים. מדפסת הזרקת דיו היא האפשרות הזולה והרב-תכליתית ביותר עבור פלט צבע דיגיטלי בשימוש יומיומי.
תוכנה גרפית

אדובי סיסטמס, שנוסדה בשנת 1982, פיתחה את שפת PostScript ואת הגופנים הדיגיטליים, מה שהפך את תוכנות הציור, לפופולריות. Adobe Illustrator, תוכנת ציור וקטור המבוססת על עקומת Bézier שהוצגה ב-1987 ו-Adobe Photoshop, שנכתבו על ידי האחים תומאס וג'ון קנול ב-1990 פותחו לשימוש במחשבי MacIntosh, הוסבו גם לפלטפורמות DOS/Windows עד 1993.
רובוט מצייר

ציור רובוט היא יצירת אמנות שצוירה על ידי רובוט. מכונת הציור של ריימונד אוגר, שיוצרה ב-1962, הייתה מהציירים הרובוטים הראשונים וכך גם תוכנות מסדרת AARON (אנ'), המבוססות על בינה/אמן מלאכותית שפותחו על ידי האמן הרולד כהן החל מסוף שנות ה-60. יוסף נחבטל (אנ') החל ב-1986 ליצור ציורי מחשב-רובוטיים גדולים. האמן הגרמני מתיאס גרובל בנה גם מכונת צביעה רובוטית משלו בתחילת שנות ה-90.
עיצוב, שינוי אמנותי

עיבוד ועיצוב צילום ריאליסטי לבלתי ריאליסטי (שימוש במחשבים כדי להפוך תמונות אוטומטיות לאמנות מסוגננת) היה נושא למחקר מאז שנות ה-90. בסביבות 2015, שינוי הסגנון והעיצוב נעשה כדי לשנות את הסגנון של יצירת אמנות על גבי תצלום או תמונת. אחת השיטות לשינוי סגנון כוללת שימוש בפורמטים כגון VGG או ResNet. יישומים בולטים הכוללים פורמטים אלה הם: Prisma (אנ'), העברה בסגנון Facebook Caffe2Go, MIT's Nightmare Machine, פוטושופ ו-DeepArt.
ראו גם

אומנות הדפסת תלת מימד
אמנות דיגיטלית
אמנות בינה מלאכותית
אמנות ASCII
אמנות מדיה חדשה
לקריאה נוספת

Honor Beddard and Douglas Dodds. (2009). Digital Pioneers. London: V&A Publishing. ISBN 978-1-85177-587-3
Timothy Binkley. (1988/89). "The Computer is Not A Medium", Philosophic Exchange. Reprinted in EDB & kunstfag, Rapport Nr. 48, NAVFs EDB-Senter for Humanistisk Forskning. Translated as "L'ordinateur n'est pas un médium", Esthétique des arts médiatiques, Sainte-Foy, Québec: Presses de l'Université du Québec, 1995.
Timothy Binkley. (1997). "The Vitality of Digital Creation" The Journal of Aesthetics and Art Criticism, 55(2), Perspectives on the Arts and Technology, pp. 107–116.
Thomas Dreher: History of Computer Art
Fernandez, Maria (2008). "Detached from history: Jasia Reichardt and Cybernetic Serendipity". Art Journal. 67 (3): 6–23. doi:10.1080/00043249.2008.10791311. S2CID 193026727. אורכב מ-המקור ב-2009-02-04.
Virtual Art: From Illusion to Immersion (MIT Press/Leonardo Books) by Oliver Grau
Charlie Gere (2002). Digital culture. Reaktion Books. ISBN 978-1-86189-143-3.
Charlie Gere. (2006). White Heat, Cold Logic: Early British Computer Art, co-edited with Paul Brown, Catherine Mason and Nicholas Lambert, MIT Press/Leonardo Books.
Mark Hansen. (2004). New Philosophy for New Media. Cambridge, MA: MIT Press.
Dick Higgins. (1966). Intermedia. Reprinted in Donna De Salvo (ed.), Open Systems Rethinking Art c. 1970, London: Tate Publishing, 2005.
Lieser, Wolf. Digital Art. Langenscheidt: h.f. ullmann. 2009
Lopes, Dominic McIver. (2009). A Philosophy of Computer Art. London: Routledge
Lev Manovich (2002-03-07). The language of new media. The MIT Press. ISBN 978-0-262-63255-3.
Lev Manovich. (2002, October). Ten Key Texts on Digital Art: 1970–2000. Leonardo - Volume 35, Number 5, pp. 567–569.
Frieder Nake. (2009, Spring). The Semiotic Engine: Notes on the History of Algorithmic Images in Europe. Art Journal, pp. 76–89.
Perry M., Margoni T., (2010) From music tracks to Google maps: Who owns computer-generated works? in Computer Law and Security Review, Vol. 26, pp. 621–629, 2010
Edward A. Shanken. (2009). Art and Electronic Media. London: Phaidon.
Grant D. Taylor (2014). When The Machine Made Art: The Troubled History of Computer Art. New York: Bloomsbury.
Usselmann, Rainer (באוקטובר 2003). "The Dilemma of Media Art: Cybernetic Serendipity at the ICA London" (PDF). Leonardo. Cambridge, Massachusetts: The MIT Press. 36 (5): 389–396. doi:10.1162/002409403771048191. S2CID 57564123. אורכב מ-המקור (PDF) ב-2016-03-04. נבדק ב-2022-01-17. {{cite journal}}:  (עזרה)
משה וולפסון

| --- | --- |

 לידה:  18 בינואר 1925 
 פטירה:  23 ביוני 2024 (בגיל 99) 
 השכלה:  ישיבת תורה ודעת 
 תקופת הפעילות:  ? – 23 ביוני 2024 
 
הרב משה וולפסון (לעיתים וואלפסאן, כ"ג בטבת ה'תרפ"ה, ינואר 1925 - י"ז בסיוון ה'תשפ"ד, 22 ביוני 2024) היה משפיע חסידי אמריקאי וראש קהילות אמונת ישראל.
קברו בבית הקברות היהודי העתיק בטבריה
ביוגרפיה

למד בישיבת תורה ודעת אצל הרב שרגא פייבל מנדלוביץ', הרב גדליה שור והרב יעקב קמינצקי. בהשפעת הרב שור התקרב לחסידות והיה לחסיד של רבי שאול ידידיה טאוב, האדמו"ר ממודז'יץ. החשיב עצמו גם לתלמיד וחסיד של רבי מנחם מענדל שניאורסון הרבי מליובאוויטש ונהג לבקר בחצרו לעיתים קרובות, אך בעיקר כחסיד האדמו"רים מסקווירא שאת חצרם נהג לפקוד. קיים קשרים עם הרב אברהם יצחק קאהן מתולדות אהרון. לאחר חתונתו היה ר"מ ומשגיח בישיבת תורה ודעת.
הרב וולפסון לא חבש שטריימל על אף שהיה חסיד, וכן חלק מחסידיו אינם חובשים שטריימל. אחד מחתניו הוא הרב מרדכי מנשה זילבר, אף הוא משפיע חסידי.
נפטר ב־22 ביוני 2024.
קהילת אמונת ישראל

רבים מתלמידיו של הרב וולפסון המשיכו לשמור קשר איתו לאחר עזיבתם את הישיבה ועם הזמן נוצרה מסביבו חבורת חסידים, חלקם הגדול היו ליטאים במקורם. הרב וולפסון פתח קהילה ובית כנסת בבורו פארק לתלמידיו בשם 'אמונת ישראל'. הרב וולפסון הושפע מדרך חסידות קרלין ותפילתם של חסידיו מאופיינת בהתלהבות ובצעקות כדרך חסידי קרלין. הרב וולפסון היה מגיע לישראל בזמן חופשת הקיץ ומוסר שיעורים לחסידיו המתגוררים בארץ. הרב וולפסון היה חלוץ המשפיעים בציבור הכלל חסידי[דרוש מקור].
לקהילה בתי כנסת בבורו פארק, מונסי, לייקווד, ירושלים וביתר.
דרכו בחסידות

הרב וולפסון הרבה להדגיש את קדושת המועדים ואת האמונה שכל יהודי הוא קדוש, גם כאשר אין זה נראה כלפי חוץ ("פינטעלע ייד"). הוא הדגיש את חשיבות הרגשת החיות בעבודת ה', ללא תלות במנהגים מסוימים. במכתב לתלמיד הוא כתב: ”על שאלתך מהי חסידות, תשובתי - איני יודע. אם תשאל לי מהו חיים, גם על זה אשיב, איני יודע. אמנם אני מרגיש חיים. אין שינוי בין חי למת, רק שבחי יש רוח חיים. הבעש"ט המשיך חיים של הרגשת אלוקות בעולם... אין תורת הבעש"ט תלוי בשום הנהגה פרטית ולכן תלמידיו משתנים בהנהגותיהם.” בהתאם לזאת בבית מדרשו הנהיג מנהגים מקהילות שונות.
תורתו מבוססת על רעיונות מכלל ספרי חסידות, בפרט החסידות הפולנית, כשפת אמת ורבי צדוק הכהן מלובלין. הוא הרבה להשתמש בגימטריאות. בתחילת שיעוריו בספר התניא הודגש שלימודו מיועד להתעוררות חיונית ולא להשכלה גרידא.